De to europæiske hardlinere Herbert Kickl og Inger Støjberg (V) stod skulder ved skulder i Wien i oktober 2018, da de præsenterede ’en fælles dansk-østrigsk vision’ for et nyt asylsystem.

Syv punkter var der i programmet fra den østrigske indenrigsminister og den danske udlændinge- og integrationsminister. Det ene handlede om »hjemsendelse« af afviste asylansøgere, hvilket i fremtiden skulle kunne ske via »et sikkert tredjeland« eller »en alternativ lovlig migrationsdestination uden for EU«, som der stod i papiret.

Men da Kickls ministerium seks måneder senere – i april 2019 – indgik en længe hemmeligholdt aftale med det serbiske indenrigsministerium om tilbagesendelse af visse afviste asylansøgere, var Danmark ikke med. Af en eller anden grund, som danskerne ikke vil ud med.